“OR” ชะลอขึ้นราคาน้ำมัน 10 วัน ช่วย ปชช. ช่วงสงกรานต์
OR ประกาศไม่ปรับขึ้นราคาน้ำมันระหว่างวันที่ 9-18 เมษายน 2565 รวม 10 วัน และหากราคาน้ำมันในตลาดโลกลดก็จะปรับลดราคาน้ำมันลงอีก พร้อมเตรียมจุดให้บริการ EV Station PluZ 105 แห่ง ครอบคลุมเส้นทางสายหลัก ส่งคนไทยกลับบ้านช่วงสงกรานต์
“OR” ประกาศไม่ขึ้นราคาน้ำมัน 9-18 เม.ย.นี้ รวม 10 วัน หวังลดค่าใช้จ่ายช่วงสงกรานต์
8 เม.ย. 2565

นางสาวจิราพร ขาวสวัสดิ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. น้ำมันและการค้าปลีก จำกัด (มหาชน) หรือ OR เปิดเผยว่า ช่วงเทศกาลสงกรานต์ โออาร์ ได้สำรองน้ำมันทั้งที่สถานีบริการ พีทีที สเตชั่น และคลังน้ำมันของ โออาร์ ทั่วประเทศให้มีเพียงพอ ไม่ขาดแคลน และจะไม่ปรับขึ้นราคาน้ำมันเป็นเวลา 10 วัน ระหว่างวันที่ 9-18 เมษายน 2565 ถึงแม้ราคาน้ำมันในตลาดโลกจะปรับตัวสูงขึ้น เพื่อช่วยบรรเทาภาระค่าใช้จ่ายในการเดินทางของผู้บริโภคและอำนวยความสะดวกผู้เดินทาง แต่หากราคาน้ำมันในตลาดโลกปรับตัวลดลง โออาร์ ก็จะปรับราคาน้ำมันลงด้วย
นอกจากนี้ ยังได้เตรียม อีวี สเตชั่น พลัส (EV Station PluZ) จุดให้บริการชาร์จรถยนต์ไฟฟ้าทั้งในและนอก พีทีที สเตชั่น กว่า 105 แห่ง ครอบคลุมเส้นทางถนนสายหลัก ซึ่งมีแอพพลิเคชั่น EV Station PluZ ที่จะช่วยอำนวยความสะดวกในการค้นหาและนำทางไปยังสถานีชาร์จไฟฟ้า รวมถึงจองเวลาการชาร์จ พร้อมด้วย Call Center โทร. 02-061-9519 บริการช่วยเหลือตลอด 24 ชั่วโมง
ขณะเดียวกัน พีทีที สเตชั่น ยังจัดจุดแวะพักรถสำหรับประชาชนที่เดินทางกลับภูมิลำเนา ไม่ว่าจะเป็นการจัดเตรียม “จุดช่วยเหลือเพื่อนเดินทาง” สำหรับกรณีที่เกิดเรื่องฉุกเฉินหรือเหตุการณ์ไม่คาดฝัน ซึ่งมีทั้งจุดปฐมพยาบาลเบื้องต้น และจุดซ่อมรถเบื้องต้น เพื่อให้การช่วยเหลืออย่างทันท่วงที และการเปิด “พื้นที่ปันสุข” จำหน่ายสินค้าจากเกษตรกรและชุมชนโดยรอบได้นำผัก ผลไม้ตามฤดูกาล สินค้าเกษตรแปรรูป สินค้าจักสาน สินค้า OTOP ฯลฯ มาจำหน่ายได้ตลอดทั้งปี